Twee steeds vermis na tragiese visvanguitstappie | Maroela Media
Familie en vriende van die vermiste mans. Photo: Janine Oelofse/Garden Route Media
Inwoners van Plettenbergbaai en die polisie het hul soektog na twee vermiste mans opgeskerp nadat hulle op Vrouedag tydens ŉ visvanguitstappie vermis geraak het.
Vier lede van die Wildeman-gesin en twee van hul vriende was op ŉ klein vissersboot op die Keurboomsrivier toe dit glo omgeslaan het nadat dit ŉ sandbank getref het. Die boot het waarskynlik by die riviermond in die see ingespoel. Die gesin en vriende was almal inwoners van New Horizons in Plettenbergbaai.
Die liggame van Letitia Wildeman (43) en haar seun Luan (8), is kort na die ongeluk gevind. Llewellyn Wildeman (43) se lyk het verlede naweek aan die kus van Port Elizabeth uitgespoel en nog ŉ liggaam van een van die mans is verlede Dinsdag gevind. Die vissersboot en nog twee mans word steeds vermis. Die polisie en gemeenskapslede patrolleer die area te voet en intussen is ŉ lugsoektog ook van stapel gestuur.